Marju Kuut

Marju Marynel Kuut (12. veebruar 1946 Tallinn – 10. aprill 2022) oli eesti džässlaulja ja muusikaprodutsent. 

1965. aastal nimetas mainekas džässiajakiri Down Beat teda Nõukogude Liidu parimaks džässlauljatariks. Ta oli 1970. aastate menuansamblite MERL ja MIR laulja. 

Ta on töötanud varieteedes Astoria, Tallinn ja Viru. Kuut mängis 1971. aastal muusikalises mängufilmis "Varastati Vana Toomas" ja Vanemuise teatri rokkooperis "Imelugu".

Tema salvestisi on mitmekümnel kogumikplaadil ja paljudel sooloplaatidel, muu hulgas vanade hittidega CD-plaadid "Raagus sõnad" (2005) ja "Marju Marynel Kuut" (2006).

Elulugu ja muusikutee 

Marju Kuut on õppinud Tallinna 7. Keskkoolis ja 	
Tallinna 2. Keskkoolis, Tallinna õhtukoolis, Tallinna Muusikakoolis (õppis flööti) ja Estraadistuudios, kus tema õpetajaks oli helilooja Uno Naissoo.

Kuut töötas restoranides ja varieteedes lauljana, aga ka Tallinna keskhaiglas sanitarina, Eesti Telegraafiagentuuris paljundusmasina operaatorina, Rootsis eestikeelse Hea Sõnumi raadio produtsendina. 

1964. aasta sügisel osales Kuut noorte lauljate konkursil, peale mida Aleksander Rjabov kutsus ta Eesti Raadio Kergemuusika Orkestri solistiks. Esimesed esinemised toimusid 1965. aastal siiski koos Tiit Pauluse ja Raivo Tammikuga. Lisaks esines Marju Kuut 1965. aastal jazzfestivalil koos vene muusikutega ning sai vene muusikakorrespondentide poolt ära märgitud Down Beat’is suisa kahel korral, kui parim Nõukogude Liidu jazzlaulja. 1966. ja 1967. aastal võitis Kuut Kaunase jazzfestivali laureaadi tiitli. 

Eestis esines Kuut R&B ansamblis, mille koosseisus olid veel Olav Ehala, Marje Aare, Jüri Kõrgema ja teised. Seejärel oli Kuut mõnda aega Olav Ehala kutsel ansambli Kristallid liige, kus basskitarri mängis Jaak Joala. 1971. aastal ilmus tema debüütalbum "Aastaajad". 1972. aasta algul moodustus tüdrukutebänd MERL, kuna lauljatar oli alati soovinud mitmehäälselt live’s esineda. Hiljem hargnes sellest koosseisust MIR, kus meeshääleks oli Ivo Linna.

1970. aastate lõpus laulis Kuut funki-rütmilist jazzi, esinedes koos Margus Kappeli, Riho Lilje, Ivo Vartsi kja teistega. Tema lauldud on moori kaks laulu lastefilmi "Nukitsamees" jaoks. 1980. aastal emigreerus ta Rootsi (sattudes seetõttu Nõukogude Liidus põlu alla) ja võttis nimeks Marju Marynel Kuut. Selleks ajaks oli ta salvestanud Eesti Raadios ja Eesti Televisioonis arvatavalt umbes viissada laulu, millest osa on hävinenud või kadunud. 

Aastatel 1981–1989 töötas ta produtsendina Rootsis eestikeelse Hea Sõnumi raadios IBRA Radio ning andis palju kontserte. 1988–1991 tegi Kuut koostööd kontserniga Warner Bros., olles noorte talentide muusika salvestaja, helilooja, muusika arranžeerija ja produtsent. Aastatel 1991–2005 esines ta reisilaevadel. 

2000. aastal alustas Kuut tegevust DJ-na (DJ-MEK) ööklubides, mängides seal kõige enam džässi, funk'i, dance'i ja R&B-d ning house-muusikat. 

2006. aastal anti talle Eesti muusikaauhindade galal elutöö preemia panuse eest Eesti muusikasse.

2008. aastal mängis ta Mrs Corbiet Heikki Sarmanto džässooperis "Manon". Sama aasta sügisel osales ta TV3 telesaates "Laulud tähtedega". 

Marju Marynel Kuut kandideeris 2009. aasta kohaliku omavalitsuse volikogude valimistel Keskerakonna nimekirjas Tallinna Linnavolikokku ja sai 10 häält.

Isiklikku
Marju Kuudi esimesest abielust, mis kestis poolteist aastat, sündis poeg Uku Kuut.

Teine abielu, mis kestis kaks aastat, lõppes elukaaslase pianist Rein Alango surmaga toidumürgituse tõttu.

Fiktiivne abielu rootslasega, mis võimaldas emigreerumist, lahutati varsti peale Rootsi jõudmist, mees osutus narkomaaniks.

Elu viimasel aastakümnel elas Marju Marynel Kuut eraklikku elu ja meediaga ei suhelnud.

Marju Marynel Kuut loobus 2021. aastal presidendi annetatud Valgetähe V klassi teenetemärgist, kuna teda pahandas teenetemärgi andmiseks toodud põhjendus. See oli Kuudi arvates informatiivselt tühine ja ei kajastanud tema tegelikku muusikalist tegevust. Teenetemärk saadeti siiski talle koju Rootsi.

Marju Marynel Kuut on maetud Saaremaal Pärsama küla kalmistule.

Filmirollid
Maria – filmis "Varastati Vana Toomas".

Tunnustus
 2006. Eesti muusikaauhindade elutööpreemia panuse eest Eesti muusikasse
 2021 Valgetähe V klassi teenetemärk

Viited

Kirjandus
 "Marju ja Uku". (Intervjuu. Marju Kuut ja Uku Kuut elust välismaal, pereelust, usust). Intervjueerija: Kalle Kurg. – Ajakiri Sina ja Mina 1992, 1, lk 26–27 ja 2, lk 20–22.

Välislingid
Marju Marynel Kuut/MySpace

Marju Kuut on 38 korda kolinud. epl.delfi.ee/artikkel/, 27. veebruar 2001.
Verni Leivak, Marju Marynéli imeline elu, elu24.ee, 11. aprill 2009
Marynel Marju Kuut: ma olen täiesti üksik, elan eraklikku elu. menu.err.ee, 22. detsember 2016.
Marju Kuut: ma olen sünnist peale igatsenud üksi olla. menu.err.ee, 17. jaanuar 2018.
Teet Korsten, Marynel Kuut: "Minu ja Uku elu keerles põhiliselt ainult muusika ümber", Põhjarannik, 12. juuli 2018.
Marju Kuut oma sõnades: alles hiljem avastad, et mida tahtsid, ei olegi hea. kultuur.err.ee, 18.aprill 2022.

Eesti lauljad
Eesti DJd
Eesti muusikaprodutsendid
Valgetähe V klassi teenetemärgi kavalerid
Sündinud 1946
Surnud 2022